Lizz se 'Met ander woorde' vanaf Saterdag te sien | Netwerk24
Deur AJ Opperman 31 Desember 2020 10:00
Die aktrise Lizz Meiring se solostuk Met ander woorde, "wat hopelik mense die wonder van woorde sal laat herontdek", is van Saterdag af aanlyn te sien.
Dit is in September deur Starrstruk Studios (stet) in Midrand, Gauteng, verfilm.
Lizz Meiring in haar solostuk 'Met ander woorde'.
Meiring se eerste gedagte aan dié stuk, wat in 2018 gedebuteer het, het gespruit uit haar liefde vir woorde.
"Laat ons nou maar eerlik wees, ek praat baie. Woorde is my suurstof, my uiting van kreatiwiteit, selfs wanneer ek kies om nie woorde te gebruik nie. Die subteks wat jy speel, is eintlik woorde wat jy dink, en daardie woorde verbeeld emosies," sê sy.
Sy het baie geskaaf en verfyn aan die produksie voordat dit opgeneem is.
Starrstruck het haar genader en dit is voor 'n gehoor opgeneem.
Lizz Meiring sê haar solostuk 'Met ander woorde' spruit uit haar liefde vir woorde.
"Wanneer jy iets skep is dit nooit, wat my betref, die finale produk nie. Jy kyk wat werk vir jou en die gehoor en hoe werk die balans.
"Ek dink mense wat die produksie aanvanklik gesien het, sal 'n paar goed herken, maar dit word nou op 'n ander manier aangebied. Ander goed sal hulle glad nie herken nie."
Meiring het die afgelope twee jaar goeie terugvoering oor die produksie gekry, hoewel sy weet dat mense wat nie daarvan hou nie, dit nie noodwendig aan haar sal noem nie.
"Ek hoop gehore sal hieruit weer 'n vreugde vir woorde kry en die oorspronklikheid, die emotiewe aard en klankwaarde van woorde sal herontdek. En hoe woorde sin maak, of soms nie . . . Want ons is eintlik net die kanaal om stories te vertel."
• Vertonings begin Saterdag. Kaartjies kos R100 tot R120. Besoek www.starrstruck.live om te bespreek.